Pep gaan City nie soos warm patat los | Netwerk24
Daar word druk oor Guardiola en sekere top-spelers se toekoms bespiegel nadat City dalk weens sy skorsing twee jaar uit Europese sokker sal wees. Guardiola, wie se huidige kontrak aan die einde van volgende seisoen verstryk, het Woensdagaand ná sy span se sege van 2-0 oor West Ham United bevestig dat hy beslis sy kontrak sal eerbiedig.
“Dit maak nie saak wat gebeur nie, ek kom volgende seisoen terug. Dit is natuurlik as die eienaars my nie in die pad steek nie. Ek is oorgehaal om hier te bly. Meer as ooit tevore,” het hy aan Skysports.com gesê.
Pep Guardiola sal sy kontrak met Manchester City eerbiedig, al speel dié span nie volgende seisoen in die Europese Kampioeneliga nie.Foto: Getty Images
“Ek sal beslis my kontrak deursien. Hoekom sal ek nóú loop? Ek het ’n maand gelede gesê ek is dol oor dié klub. Niks het verander nie,” het hy gesê.
Europese sokker se beheerliggaam, Uefa, het City weens “ernstige oortredings” van Uefa se finansiële regulasies vir twee jaar uit Europese kompetisies geskors en met €30 miljoen beboet.
City ontken enige oortreding ten sterkste en het aangedui dat hy teen die skorsing gaan appelleer.
Volgens City voer Uefa ’n vendetta teen die klub en is daar reeds voor die ondersoek besluit dat hy skuldig is.
Guardiola se lojaliteit gee dié beleërde klub ’n hupstoot en sal help dat City se beste spelers nie weens die klub se skorsing uit die Europese kompetisies loop nie.
Baie kenners meen dat Guardiola tans die wêreld se beste sokkerbreier is. – Teamtalk
Meer oor: Skorsing | Kampioeneliga | Manchester City | Pep Guardiola | Sokker